 Preoţi  ortodocşi din Zarand
  participanţi la Revoluţia de la

1848 – 1849 

(Articol susţinut de către autor, dl. prof. Liorean Gheorghe Banciu, în cadrul evenimentului organizat împreună cu Şcoala Generală „Horia, Coşca şi Crişan” din Brad, la data de 07 mai 2008)

Revoluţia românǎ din Transilvania din anii 1848-1849 reprezintǎ un moment de seamǎ din istoria noastrǎ naţionalǎ, fiind o componentǎ a revoluţiei generale care a zguduit aproape toatǎ Europa. Ea a fost pregătitǎ de o profundǎ şi sistematicǎ activitate politico-ideologicǎ în prima jumǎtate a secolului al XIX-lea, dar era şi un rezultat al oprimǎrii de veacuri a românilor ardeleni, din partea unor asupritori strǎini.


 Deşi condiţiile de trai nu se amelioraserǎ dupǎ rǎscoala condusǎ de Horea, Cloşca şi Crişan, totuşi în prima parte a secolului al XIX-lea, din rândul naţiunii române reuşiserǎ sǎ se formeze o serie de intelectuali de marcǎ, în general preoţi şi fii de preoţi aparţinând ambelor confesiuni. Astfel, în preajma revoluţiei, din rândul intelectualilor  ardeleni, 38,1% o reprezentau  clericii ortodocşi, 32,4% clericii greco-catolici, 16,1% dascǎlii ortodocşi, 7,7% dascǎlii greco-catolici, 1,8% funcţionarii, 1,6% avocaţii, 0,6% canceliştii, 0,6% ofiţerii, 0,6% profesorii si 0,5% medicii.


Aşa cum se poate observa din aceastǎ statisticǎ, majoritatea covârşitoare a intelectualitǎţii o formau în proporţie de 94,3%  preoţii şi învǎţǎtorii şcolilor confesionale aparţinând ambelor Biserici, dintre care 70,5% o formau numai clericii. 


În aceste condiţii, era clar de înţeles cǎ o mişcare naţionalǎ a românilor nu se putea face decât cu implicarea clericilor dar şi cu colaborarea preoţilor şi credincioşilor ambelor confesiuni. Aceastǎ colaborare s-a realizat din fericire şi astfel o mare parte a idealurilor revoluţionare au fost atinse.


Începuturile mişcǎrii revoluţionare în Transilvania au loc în primǎvara anului 1848 sub influenţa revoluţionară existentǎ în imperiu. Astfel la 11 martie izbucneşte revoluţia la Praga, la 13 martie la Viena, iar la 15 martie la Pesta. Revoluţionarii maghiari reuşesc chiar formarea unui guvern, recunoscut sub presiunea evenimentelor chiar de împǎrat, şi sǎ introducǎ o serie de mǎsuri liberale printre care şi desfiinţarea iobǎgiei. Din pǎcate revoluţionarii maghiari în frunte cu Lajos Kossuth, nu au vrut sǎ recunoascǎ şi drepturile celorlalte naţiuni, cea ce va determina reacţii din partea acestora. Astfel s-a hotǎrât alipirea Transilvaniei la Ungaria, măsurǎ care i-a nemulţumit pe români.


 În principalele oraşe ardelene au loc încǎ din a doua decadǎ a lunii martie consfǎtuiri ale intelectualilor români în vederea declanşǎrii unei mişcări revoluţionare. 



Începutul îl face Simeon Bǎrnuţiu (1808-1864), care în noaptea de 24-25 martie a dictat prietenului sǎu Ioan Puşcariu (1824-1911) o provocaţiune cǎtre poporul român care este trimisǎ intelectulilor români din importante oraşe ardelene şi elevilor gimnaziilor româneşti, aceştia având datoria de a o face cunoscutǎ poporului de la sate prin intermediul preoţilor. 


În declaraţie erau înfierate pretenţiile absurde ale revoluţionarilor maghiari şi erau enunţate revendicǎrile revoluţionare româneşti: recunoaşterea naţiunii române şi a limbii române, congres naţional românesc şi ştergere a iobǎgiei.


În zilele urmǎtoare au întâlniri ale intelectualitǎţii româneşti la Blaj şi Târgu-Mureş. La Blaj tânărul teolog unit Eliseu Todoran, unul dintre primii martiri ai revoluţiei propune declanşarea mişcarii revoluţionare, iar la Târgu Mureş revoluţionarii adunaţi în locuinţa lui Avram Iancu stabilesc întrunirea unei adunǎri naţionale în oraşul Blaj la Duminica Tomei, unde sǎ se stabileascǎ programul revoluţionar.


Aceastǎ propunere a fost adoptatǎ şi de intelectualii români din alte oraşe şi s-au redactat în acest sens numeroase manifeste pe care preoţii mai ales le-au fǎcut cunoscute poporului. Mulţi dintre ei au avut de suportat chiar abuzuri şi violenţe din partea autoritǎţilor fiind consideraţi instigatori.


Chiar dacǎ autoritǎţile reprezentate prin guvernatorul Teleki, nu au dorit sǎ aprobe o astfel de adunare naţionalǎ, cerând convocarea unor adunări pe baze confesionale, în cele din urmǎ au acceptat la insistenţele episcopului unit Ioan Lemeny şi ale  asesorului ortodox Moise Fulea (care conducea treburile Episcopiei ortodoxe în lipsa lui Şaguna plecat la Carlovitz în vederea hirotoniei) convocarea unei alte adunǎri la 3\15 mai, dar interzicând-o pe cea din 30 aprilie.


Cu toate interdicţiile puse de autoritǎţi, adunarea a avut loc cu participarea unui numǎr de aproximativ 5000-6000 de români. Printre participanţi s-au evidenţiat Avram Iancu, Ioan Buteanu, Simion Bărnuţiu şi Alexandru Papiu-Ilarian. 


Dupǎ aceastǎ adunare spiritul revoluţionar al românilor se dezvoltǎ, dar şi teama şi mǎsurile drastice împinse pânǎ la cinism şi teroare ale autorităţilor maghiare se înteţesc. 


În lupta pentru emanciparea naţionalǎ se implicǎ acum şi Andrei Şaguna, proaspǎt hirotonit episcop al românilor ortodocşi, chiar în ziua de 30 aprilie. La 11 mai, în urma unor negocieri între fruntaşii revoluţionarilor români, finalizate chiar în reşedinţa lui Şaguna, este adoptat un program concret al revoluţiei. 


Acesta va fi sǎrbǎtorit pe strǎzile Sibiului cu procesiune de torţe, manifestaţie la care participǎ atât ortodocşi cât şi uniţi.


Programul naţional a fost citit  de Simion Bǎrnuţiu în cadrul celei de   a II-a adunǎri de la Blaj din 3\15 mai 1848, adunare la care au participat peste 40 000 de români, în frunte cu preoţi de ambele confesiuni. 


Autoritǎţile revoluţionare maghiare nu vor accepta demersurile revoluţionarilor români, insistând în continuare pentru alipirea Transilvaniei la Ungaria, lucru de neacceptat pentru români, care se vǎd nevoiţi sǎ se apropie de autoritǎţile imperiale care le garanteazǎ drepturile şi libertǎţile. Mai mult decât atât, deşi revoluţia românǎ se desfăşura în mod paşnic, revoluţionarii maghiari sǎvârşesc numeroase crime, atrocitǎţi şi alte acte de barbarie împotriva românilor şi în special a preoţilor şi intelectualilor. În aceste condiţii de teroare la care erau supuşi românii ardeleni, revoluţionarii sunt nevoiţi sǎ ia mǎsuri de apǎrare. În acest sens se convoacǎ a III-a adunare la Blaj începând cu data de 21 septembrie. 


În acea zi soseşte la Blaj însuşi Avram Iancu în fruntea unui grup de 6000 de moţi înarmaţi. Dupǎ lungi discuţii se ajunge la hotǎrârea ca românii sǎ se înarmeze şi astfel sǎ reziste cu arma în mânǎ în faţa teroarei maghiare.


În aceste condiţii, Zarandul va deveni în lunile ce au urmat, teatrul a numerose lupte dintre români şi unguri, dar şi scena unor acte de teroare sǎvârşite de cǎtre hoardele maghiare dezlǎnţuite, acte care depăşesc limita imaginabilului şi care au fost sǎvârşite cu un deosebit cinism asupra a tot ce era românesc: tineri, bǎtrâni, copii, femei şi mai ales preoţi.


Comanda militarǎ a Zarandului a fost încredinţatǎ tânărului avocat Ioan Buteanu, ajutat de mai mulţi tribuni, unii dintre ei chiar  clerici cum a fost cazul preotului unit Simeon Balind din Roşia Montana (1810-1880), absolvent al Seminarului teologic din Blaj, arestat în perioada aprilie–septembrie 1848. El va fi implicat cu revoluţionarii înarmaţi pe care îi comanda în mai multe acţiuni militare din Munţii Apuseni dar şi din Zarand.



Atrocitǎţile încep în Zarand în zilele de 10 şi 13 octombrie 1848 când nobilii din familiile Brady şi Kristiory masacreazǎ fără nici un fel de judecatǎ 13 români din Brad, între care 3 femei şi un copil de 9 ani. Aceasta va determina o reacţie de rǎzbunare din partea românilor care la 26 octombrie  ucid 12 membrii ai celor două familii nobiliare.


Ioan Buteanu aflat la Aiud, trimite în Zarand pe trei dintre tribunii sǎi pentru a stabili ordinea. Aceştia iau sub protecţia lor pe membrii familiilor nobiliare dar sunt nevoiţi sǎ reziste şi militar deoarece în Zarand pǎtrunsese o ceatǎ de unguri înarmaţi conduşi de maiorul Gaal. Au loc bǎtalii la Gura-Vǎii, Hǎlmagiu şi mai ales la Târnava de Criş unde sunt ucişi aproximativ 283 de români, în data de 8 noiembrie. Ofensiva continuǎ, ungurii ocupând Baia de Criş şi Bradul, dar neavând curajul sǎ se aventureze în munţi, se retrag umplând Zarandul de spânzurǎtori şi jefuind satele cumplit.


O nouǎ expediţie militară maghiarǎ condusǎ de maiorul Beke, însoţitǎ de alte acte de teroare, are loc în Zarand între 19 ianuarie şi 17 februarie 1849. 


Nici de aceastǎ datǎ ungurii nu au curajul sǎ atace Munţii Apuseni, dar nici românii nu se încumetǎ la o confruntare directǎ din cauza numărului mare de soldaţi bine înarmaţi de care dispuneau forţele maghiare.


La 20 februarie pǎtrunde în Zarand o armatǎ maghiarǎ condusǎ de maiorul Coloman Csutak, care pânǎ la începutul lunii aprilie supun Zarandul unui regim de teroare nemaiîntâlnit în istoria sa. Aşa cum însuşi maiorul ungur declara, se dorea exterminarea totalǎ a românilor din acest ţinut, iar dacǎ nu era posibil, sǎ le ardǎ avutul şi sǎ-i aducǎ la „sapǎ de lemn.”



La 6 mai, în timp ce erau în desfǎşurare tratative de pace la Abrud, prin intermediul deputatului Dragoş, ungurii conduşi de maiorul Hatvany atacǎ oraşul şi-l aresteazǎ pe Buteanu şi alţi câţiva fruntaşi români. Intervenţia lui Avram Iancu a fǎcut ca ungurii să fie înfrânţi şi alungaţi înspre Brad, unde se regrupeazǎ şi atacǎ din nou dar sunt înfrânţi la Buceş de români şi sunt nevoiţi sǎ se retragǎ dezorganizat din Zarand, ducând cu ei şi pe tribunul Buteanu pe care îl vor spânzura la Iosaş.


O adevăratǎ expediţie de exterminare are loc la începutul lunii iunie condusǎ de locotenent-colonelul Farkaş Kemeny. Preotul ortodox Simeon Groza din Rovina, viceprefect al Zarandului, rǎmas conducator militar în urma morţii lui Ioan Buteanu, rezistǎ fǎrǎ succes la Buceş. Reuşeşte însǎ sǎ se regrupeze şi sǎ reocupe defileul împiedicând aprovizionarea trupelor maghiare. 


La 15 iunie armata maghiarǎ este înfrantǎ la Abrud şi nevoitǎ sǎ se retragǎ în dezodine spre Zlatna deoarece drumul spre Zarand era blocat.


Ultima bǎtǎlie cu ungurii are loc la Fântânele la 6 iulie 1848 soldatǎ cu o strălucitǎ victorie a românilor. Kossuth dorea acum pace dar era prea târziu. La 13 august 1849 maghiarii capituleazǎ la Şiria. Acest act reprezintǎ pentru români–aşa cum afirma Silviu Dragomir–nu biruinţa contrarevoluţiei, ci sfârşitul celui mai crâncen regim de teroare.


Aceste evenimente au avut loc cu o implicare deosebitǎ a românilor din Zarand, atât simpli ţǎrani, cât şi preoţi, aparţinând ambelor confesiuni. Pe langǎ preoţii Simeon Groza şi Simeon Balind au mai fost şi alţi preoţi implicaţi în evenimentele militare din aceastǎ perioadǎ. 


Astfel preotul Ioan Faur din Juncul de Sus (azi  Dumbrava de Sus), a fost tribun luând parte la luptele de la Mihǎileni şi Buceş împotriva armatelor lui Hatvany şi Kemeny. Preotul  Marian David din Juncul de Jos (azi Dumbrava de Jos)  era viceprefect însǎrcinat cu strângerea alimentelor şi transportarea lor la câmpul de luptǎ.


 Preotul Lupu Iov  din Vaca (azi Crişan),  a stat în fruntea credincioşilor, dându-le îndrumǎri pentru apǎrarea satului lor împotriva atacului ce se pregătea. Preotul Lazǎr Comşa din Ribiţa a luat parte la o luptǎ dusǎ în satul Grohot. Preoţii Atanasie Popovici din Ribicioara şi Gheorghe Roman din Grohot au condus ţǎranii din satele lor în tabǎra lui Avram Iancu de la Câmpeni. De asemenea preotul Ioan Oncu din Tomeşti a fost tribun, iar preotul Avram Ciocan din Blǎjeni Plai căpitan în oastea revoluţionarǎ româneascǎ.


Un foarte mare numǎr de preoţi din Zarand au fost martirizaţi sau supuşi unor tratamente inumane de cǎtre hoardele maghiare.


Preoţii Sinesie Grozav din Dumbrava si Pavel Farcaş din Pleşcuta au fost spânzuraţi la Iosǎşel. 


Preoţii: Feier Pavel din Şteia şi Ioan Toma (tatǎl) din Poienari, precum şi Eftimie Popovici din Hǎlmǎgel şi Ioan Toma (fiul) din Poienari au fost condamnaţi si executaţi la Hǎlmagiu la 7, respectiv 11 noiembrie 1848.


Dintr-un raport al protopopului ortodox Iosif Başa al Zarandului aflăm că în Mesteacăn au fost ucişi 45 de români printre care şi preotul Iosif Cazan (nepotul de fiu al preotului Ioaneş Cazan de la 1784) care înainte de a fi împuşcat a fost supus unui adevărat supliciu (i-au smuls unghiile, i-au scos dinţii şi i-au ars barba). Tot atunci au fost ucişi preoţii Traian Banciu din Brad si Mihai Oprişa din Ţebea.  


Episcopul Aradului, Grigorie Comşa, a mai aflat în 1933 numele  unor preoţi martirizaţi din Zarand. Astfel preotul Avram Suba din Strâmba (azi Livada) şi preotul Petru Incǎu din Brotuna au fost spânzuraţi împreunǎ cu alţi preoţi. Preotul Pantea din Ţǎrǎţel a fost împuscat într-o zi de Duminicǎ după ce a terminat sujba. În Vaţa de Jos a fost împuşcat preotul Iosipaş, iar altul Ioan Bura, deşi împuşcat a scǎpat cu viaţǎ.


Protopopul unit de la Hǎlmagiu, Ioan Moga, menţioneazǎ printre martiri şi pe preotul ortodox din Vaţa de Sus Iosif Feier în vârstǎ de 28 de ani. 



Acesta împreunǎ cu 16 credincioşi au fost arestaţi şi duşi în hotarul satului Vaţa de Jos, la podul de peste Criş, unde preotul a fost împuşcat, dar nedecedând, a fost împuns cu bestialitate de cǎtre unguri cu baionetele pânǎ ce şi-a dat obştescul sfârşit. Aceiaşi soartǎ au avut-o şi cei 16 ţǎrani.


Alţi preoţi au fost supuşi unor umilinţe dezonorante, fiind maltrataţi, jefuiţi s-au întemniţaţi de cǎtre maghiari.


Preotul Ioan Oncu din Tomeşti, (menţionat greşit de cǎtre unii istorici cu numele de Ungu sau Ungur) descendent al unei familii nobiliare româneşti, era tribun în armata revoluţionarǎ şi prieten apropiat al lui Avram Iancu, atât el cât şi fiul sǎu Nichifor Oncu, primarul satului. Aşa cum relata la 1967 un strǎnepot al acestuia, preotul Toma Florea, „Craiul Munţilor” poposea adesea în Tomeşti la casa preotului  chiar şi dupǎ sfârşitul revoluţiei. La 7 ianuarie 1849 acesta a fost arestat şi dus la Hǎlmagiu iar de acolo la Oradea unde va fi întemniţat şi supus unui regim de teroare. A fost eliberat la începtul lunii august de armata rusǎ şi chiar decorat de cǎtre generalul Lűders, comandantul acesteia. Datoritǎ chinurilor din timpul detenţiei, se va îmbolnǎvi grav şi va trece la cele veşnice in anul 1852 la vârsta de numai 41 de ani.


Preoţii George Leuca din Lazuri, Hǎrduţiu din Baldovini, preotul din Vârfuri, precum şi protopopul Iosif Başa au fost cumplit jefuiţi. Preotii Ioan Feier (tatǎl şi fiul) din Basarabasa, precum şi preotul Solomon Nicoarǎ din Vidra, au fost jefuiţi, arestaţi şi ameninţaţi cu spânzurǎtoarea, reuşind sǎ scape numai prin plata unor importante sume de bani.


Preotul Ioan Birta din Baia de Criş, fost preot ortodox, trecut la greco-catolici în 1844, a fost aruncat în foc de cǎtre unguri, dar a reuşit sǎ scape cu viaţǎ.



În timpul evenimentelor din 1848-1849, au fost distruse sau deteriorate în Zarand numeroase biserici dintre care amintim pe cele de la Brad, Valea Brad, Ţǎrǎţel, Blǎjeni-Sat, Brotuna,  Hǎlmǎgel, Târnava de Criş, Cǎrǎstǎu, Ruda şi Hǎlmagiu. În aceste incendieri, devastǎri sau chiar distrugeri totale, au dispǎrut şi alte obiecte de preţ, dar şi cǎrţi şi documente de arhivǎ de o inestimabilă valoare pentru istoria acestor locuri.


La jertfa preoţilor se adaugǎ jertfa a sute de credincioşi din Zarand si peste 40 000 în toatǎ Transilvania, aparţinând ambelor Biserici, dar bineînţeles majoritatea fiind ortodocşi, jertfe care nu au rămas zadarnice, ele contribuind la afirmarea naţiunii române în anii ce vor urma.

Prof. Liorean-Gheorghe Banciu                      

Şcoala Generală „Horea,Cloşca şi Crişan” Brad

